Lastepargis kohtasin mustavalgekirjut  haledalt mäuguvat kassi, kes kahel jalal kõndivatele järele silkas ning tähelepanu nõudis. Saatsin ta teele, ühe kerge pai ning sõnadega: "Head teed, kiisu. Head teed..." Talvel on võimalus näha meeletuid värvigammasid, sest kontrast lumevalgusega on hämmastavalt pimestav. Erksinised veetorukorstnad keset põhjatut tühjust, üksik punase-hämarsinise kattevarjundiga kaev kusagil seal kaugemal. Tuhmunud värvid põimumas ägedate ja vägivaldsetega ühtsesse igikestvasse dna-sse. Suurekäpalised õuekoerad vaikiva pilguga  saatmas. Paljut toimub, aga kõigil on kiire, et seda märgata, enesesse haarata. Kuid kui üks neist "kõigil on kiire" avastab, siis avaneb hoopiski teistmoodi maailm - see õige.